Oslo-lughawe (Noors: Oslo Lufthavn; IATA: OSL, ICAO: ENGM, oorspronklik bekend as Lughawe Oslo-Gardermoen) is die grootste lughawe in Noorweë wat sowat 45 km noord van Oslo in Gardermoen, 'n buurt in die munisipaliteit Ullensaker, geleë is. Die lughawe is op 8 Oktober 1998 geopen – een dag nadat Oslo se vroeëre internasionale lughawe, Fornebu in Bærum, sy deure gesluit het. Die lughawe word deur Oslo Lufthavn AS bestuur, met uitsondering van die militêre deel wat deur die Noorse Lugmag (Luftforsvaret) beheer word. Oslo-lughawe - een van die modernstes in Europa wat daarnaas deur die Association of European Airlines ook reeds vier keer as die mees stiptelike Europese lughawe aangewys is - is nie net die belangrikste spilpunt vir internasionale lugverkeer na en vanaf Noorweë nie, maar met naastenby 27,5 miljoen passasiers, wat in 2017 gehanteer is, ook die tweede grootste lughawe in Noord-Europa na Kopenhagen-lughawe. In vergelyking met ander Skandinawiese lughawens het Oslo-lughawe die meeste passasiers op binnelandse vlugte gehanteer (naastenby 10,5 miljoen in 2013), terwyl dit met 12,5 miljoen internasionale passasiers in dié jaar die vierde belangrikste Noord-Europese lughawe ná Kopenhagen, Stockholm-Arlanda en Helsinki-Vantaa was.